Борис Младенов-Young
Весел смях игриво ромоли…

chitanka.info

Весел смях игриво ромоли

като извор, бликащ от връх снежен.

Ту се извисява и звъни,

ту притихва като шепот нежен.

Внуците ми, „ангелчета“ две

вкъщи безпрепятствено лудеят,

тичат, тропат, пляскат със ръце

и по детски от сърце се смеят.

Ненадейно чувам трясък: Прас! —

пак счупиха ваза или чаша.

Тежка отговорност нося аз,

от подобни шумове се плаша.

Хуквам бързо като луд към тях,

мъмря ги уж строго и сърдито.

Те едвам сподавят своя смях

и се хилят гузно, дяволито.

Изведнъж като отприщен бент

дружният ни троен смях отеква

и усещам в същия момент

как гневът ми се топи, омеква.

Палави деца! Смехът е дар.

Смейте се безспир, до изнемога!

Нека той ви бъде скъп другар

цял живот — и в радост, и в тревога!

Сидни, Австралия — 2010 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.